‘Time’ kondig ‘persoon van die jaar’ aanJamal Khashoggi (Foto: Time) Die bekende nuustydskrif Time het Dinsdag sy persoon van die jaar vir 2018 aangewys. Maroela Media het vroeër die kortlys van kandidate bekendgemaak, onder wie Donald Trump, Wladimir Poetin, Meghan Markle en dr. Christine Blasye Ford. Time se gesamentlike persoon van die jaar vir 2018 is “The Guardians” met verwysing na ŉ groep joernaliste. Die vier joernaliste is die kommentator en kritikus van Saoedi-Arabië se kroonprins, Jamal Khashoggi, die verslaggewers Wa Lone en Kyaw Soe Oo, ŉ redakteur van Rapple, Maria Ressa, en die nuusspan van The Capital Gazette-koerant. Jamal Khashoggi het nie saamgestem met Saoedi-Arabië se kroonprins, Mohammed bin Salam, en die manier waarop die land regeer word nie. “Hy het die waarheid vertel oor die brutaliteit teenoor mense wat die waarheid praat. En dís hoekom hy vermoor is,” het Time geskryf. Volgens Time is daar kringtelevisiebeeldmateriaal wat vasgevang het hoe Khashoggi die Saoedi-Arabiese konsulaat in Istanbul binnegaan. Daar is foto’s van privaat vliegtuie wat sy moordenaars vervoer, ŉ beensaag wat ingedra word en ŉ stemopname van sy laaste woorde, “Ek kan nie asemhaal nie,” terwyl hy doodgewurg word. Wa Lone en Kyaw Soe Oo is twee joernaliste wat steeds in aanhouding in ŉ tronk in Mianmar is nadat hulle verslag gelewer het oor 10 jong Rohingia-Moslems. Die moordenaars het 10 jaar tronkstraf gekry, terwyl Wa Lone en Kyaw Soe Oo tot sewe jaar dwangarbeid gevonnis is. Die 55-jarige Maria Ressa van die Filippyne het ŉ aanlyn nuuswebwerf genaamd Rapple begin wat berig oor die gewelddadige dwelmoorlog van pres. Rodrigo Duterte. Die Duterte-regering het Rapple van belastingbedrog aangekla wat beteken Ressa kan tot 10 jaar tronkstraf gevonnis word. Personeellede van The Capital Gazette gaan voort om die nuus vir hul lesers te lewer ná die voorval vroeër vanjaar waar vyf personeellede tydens ŉ massaskietery in die nuuskantoor doodgeskiet is.